b'\n_START_ARTICLE_\nKorzi\xc5\xa1ka republika\n_START_SECTION_\nUstanovitev\n_START_PARAGRAPH_\nKorzi\xc5\xa1ki boj za neodvisnost se je za\xc4\x8del leta 1729. Po 26 letih bojev in zaporedju uspe\xc5\xa1nih voja\xc5\xa1kih akcij proti genovski nadoblasti se je slednja morala umakniti skoraj s celotnega ozemlja otoka razen iz nekaj obalnih mest. Pod poveljstvom narodnega domoljuba Pasquala Paolija se je oblikovala vlada Korzi\xc5\xa1ke republike, ki je upeljala \xc5\xa1tevilne reforme. V Cortu, ki je bil razgla\xc5\xa1en za glavno mesto, je bila ustanovljena Univerza, v \xc4\x8dast oto\xc5\xa1ke svetnice je bil vpeljan Red sv. Devote. Republika je kovala svoj lastni denar, na katerem je bila upodobljena mavrova glava, tradicionalni simbol Korzike, v Muratu. Paolijeve ideje o samostojnosti, demokraciji in svobodi so dobile podporo pri pomembnih osebnostih, kot so bili filozofi Jean-Jacques Rousseau, Voltaire, Raynal, Mably [4]. Z izdajo Boswellovega Korzi\xc5\xa1kega ra\xc4\x8duna (An Account of Corsica) leta 1766 je Paoli postal znan \xc5\xa1irom Evrope._NEWLINE_Narodni parlament, imenovan Diet, je bil sestavljen iz delegatov, izvoljenih v vsakem distriktu po en za obdobje treh let, Volilna pravica je bila dana vsem mo\xc5\xa1kim, starim vsaj 25 let. \xc5\xbdenske, ki so imele tradiconalno pravico glasovati na volitvah za va\xc5\xa1ke stare\xc5\xa1ine in ostale lokalne uradnike, so si lastile pravico glasovanja tudi na dr\xc5\xbeavnih volitvah pod Republiko.\n_START_SECTION_\nFrancoska zasedba\n_START_PARAGRAPH_\nLeta 1767 je Republika prevzela otok Capraio od Genove\xc5\xbeanov, ki so leto kasneje, obupani nad ponovno podreditvijo Korzike, z Versajskim mirom prodali pravico do otoka Francoskemu kraljestvu. \xc5\xa0e istega leta so Francozi vdrli na otok in ga maja 1769 po bitki pri Ponte Novu anektirali. Paolijeva vojska je po porazu poiskala zato\xc4\x8di\xc5\xa1\xc4\x8de v Veliki Britaniji. Z utrditvijo nadzora je otok leta 1770 tudi formalno postal francoska provinca.\n_START_SECTION_\nPosledice\n_START_PARAGRAPH_\nPadec Korzike je bil slabo sprejet pri \xc5\xa1tevilnih v Veliki Britaniji, katera je bila glavni zaveznik in pokrovitelj prebivalcev otoka. Izgubo neodvisnosti Korzike so \xc5\xa1teli za neuspeh britanske vlade, posledi\xc4\x8dno pa tudi kot izgubo britanskih koristi v tem delu Sredozemlja. Vse to je vodilo k mo\xc4\x8dni oslabitvi britanske vlade, na koncu pa tudi k njenemu padcu._NEWLINE_\xc5\xa0tevilni korzi\xc5\xa1ki begunci so se bojevali za Britance v \xc4\x8dasu Ameri\xc5\xa1kega boja za neodvisnost, z izjemnim ugledom so slu\xc5\xbeili zlasti med velikim obleganjem Gibraltarja leta 1782._NEWLINE_Pridih korzi\xc5\xa1ke neodvisnosti, vklju\xc4\x8dno s \xc5\xa1tevilnimi demokrati\xc4\x8dnimi na\xc4\x8deli Korzi\xc5\xa1ke republike, so bili o\xc5\xbeivljeni pod Paolijem v \xc4\x8dasu Anglo-Korzi\xc5\xa1kega kraljestva v letih 1794\xe2\x88\x921796. Tedaj so bile na otok za za\xc5\xa1\xc4\x8dito poslane britanske pomorske in kopenske sile, kljub temu pa so bili njihovi napori neuspe\xc5\xa1ni, tako da je revolucionarna Francija znova pridobila nadzor nad otokom.'